《赋马漕桂岩》
宋代·曾丰

岱舆山峨东海头，招摇山峨西海陬。两山相望几万里，月桂满巅花长秋。

罗浮山峨南海岸，道取东西盖其半。衔种非资化鹤功，谁其有力移此粲。

广东使者富民侯，函丈虽褊馀清幽。眼前开辟一混沌，墙角峥嵘小罗浮。

侯睨罗浮吞八九，摩挲缩地挟山手。雷霆骤下震以惊，赑屃争前负而走。

罗浮故与蓬莱连，蓬莱新与罗浮迁。琼瑶古木叶覆地，玗珠老树枝参天。

花环实娜涵沆瀣，天上那知在鳌背。炎州寖作广寒宫，鲍肆薰为香积界。

元戎大字蟠蛟虬，扁椠为侯揭殊尤。一丽山氏一苍颉，幸自同与造化游，何当同与造物休。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。